BESZÁMOLÓ A NAGYKOVÁCSI „GR. TISZA ISTVÁN” NEMZETI KÖR

2016. ÉVBEN ELVÉGZETT MUNKÁJÁRÓL

A Nemzeti Kör 2001 évi megalakulása óta folyamatosan részt vesz a község életében úgy kulturális-tudományos téren, mint a közösségápolás minden formájában, legyen az falutakarítás vagy önkéntes segítő szolgálat.

2016. kiemelt esemény éve volt amiatt, hogy Körünk fennállásának 15., valamint Tisza István születésének 155. évfordulóját ünnepeltük április 30-án nagyszabású rendezvényen, amelyet a református templomban tartottunk nagyszámú közönség részvételével. Janits Béla elnök üdvözölte a megjelent vendégeket, majd röviden beszélt a Nemzeti Kör 15 évéről. Ezután díszvendégünkként Kövér László úr, a Parlament házelnöke méltatta mártír-miniszterelnökünk munkásságát, de jelenlétével megtisztelt bennünket Kiszelné Mohos Katalin polgármester asszony, Csenger Zalán Zsolt, a 2. vk. országgyűlési képviselője, Tőkéczki László történészprofesszor, Dr. gr. Bethlen István, nem utolsó sorban testvérszervezetünk, a Tisza Család Geszti Emlékkörének népes küldöttsége, valamint előadóművészek: Óss Enikő színésznő és Dévai Nagy Kamilla énekes is. Az emlékbeszédek után a vendégek és a közönség átvonult a katolikus templom előtt álló mártír-emlékműhöz, ahol elhelyeztük az emlékezés virágait. Ezzel egyidőben az Öregiskolában kiállítás nyílt a Tisza családról, majd állófogadáson köszöntöttük vendégeinket.

A másik fontos rendezvényünkre nov. 04-én került sor, amikor dr. Zétényi Zsolt jogász tartott előadást az %6-os forradalmat követő megtorlás jogi megalapozottságnak ellentmondásairól, a törvénytelen koncepciós perekről, az esztelen kommunista vérengzésről.

Tárgyalásokat folytattunk a Cserkészszövetséggel a felújítás alatt álló Tisza-kastélyban elhelyezendő emlékszobáról, és egy 1924-ből származó emléktábla méltó helyen való bemutatásáról. A korábbi évekhez hasonlóan 2016-ban is jelen voltunk nemzeti ünnepeinken, a falutakarításban, a civil fórumokon, vitaesteken is.

Nyáron Janits Béla elnök az Isonzó Express történelmi utazáson vett részt, ahonnan videófelvételekkel és szomorú emlékekkel tért haza.

2017. október 16.